**PREČIŠĆEN TEKST**

**PRAVILNIK**

**O DODJELI NOVČANIH SREDSTAVA**

**ZA POBOLJŠANJE USLOVA STANOVANJA ZAPOSLENIH**

 **NA UNIVERZITETU CRNE GORE**

**(Bilten UCG, br. 465/19, 476/19 i 486/20)**

**I - OSNOVNE ODREDBE**

**Sadržaj Pravilnika**

Član 1

Ovim Pravilnikom utvrđuju se način, kriterijumi i postupak dodjele novčanih sredstava za poboljšanje uslova stanovanja zaposlenih na Univerzitetu Crne Gore (u daljem tekstu: Univerzitet).

**Pravo na dodjelu novčanih sredstava**

Član 2

Pravo na dodjelu sredstava, u smislu ovog pravilnika, ima zaposleni sa punim radnim vremenom na Univerzitetu, ukoliko:

- ima riješeno stambeno pitanje (on i/ili član njegovog porodičnog domaćinstva ima stan u svojini, susvojini ili zajedničkoj svojini), u smislu Pravilnika o rješavanju stambenih potreba akademskog osoblja sa akademskim zvanjem i Pravilnika o rješavanju stambenih potreba saradnika, stručnog i neakademskog osoblja, a postoji potreba za poboljšanje uslova stanovanja;

- dostavi dokaz da stanuje u zgradi starijoj od 20 godina ili, ako stanuje u zgradi čija je starost do 20 godina, dostavi premjer i predračun planiranih radova za poboljšanje uslova stanovanja, sačinjene od ovlašćenog subjekta.

Zaposleni, u smislu ovog pravilnika, su: lica sa akademskim i naučnim zvanjem, stručno osoblje i neakademsko osoblje:

* redovni profesor i naučni savjetnik
* vanredni profesor i viši naučni saradnik
* docent i naučni saradnik
* profesor visoke škole sa doktoratom i predavač visoke škole sa doktoratom
* viši stručni saradnik
* stručni saradnik
* viši lektor
* lektor
* viši laborant
* laborant
* neakademsko osoblje.

Pod članom porodičnog domaćinstva, u smislu ovog pravilnika, smatraju se bračni supružnik, maloljetna djeca, punoljetna djeca ako su roditelji, po zakonu, obavezni da ih izdržavaju.

Članom porodičnog domaćinstva smatraju se i vanbračni supružnici iz vanbračne zajednice koja proizvodi pravno dejstvo u skladu sa Porodičnim zakonom .

Član porodičnog domaćinstva, u slučaju smrti zaposlenog koji je podnio zahtjev po raspisanom oglasu, ima pravo na dodjelu novčanih sredstava.

**Plan dodjele novčanih sredstva za poboljšanja uslova stanovanja**

Član 3

Dodjela sredstava za poboljšanje uslova stanovanja ostvaruje se prema Planu dodjele sredstava zaposlenima na Univerzitetu Crne Gore za poboljšanje uslova stanovanja, koji donosi Upravni odbor Univerziteta Crne Gore, na predlog Komisije za dodjelu novčanih sredstava za poboljšanje uslova stanovanja zaposlenima na Univerzitetu Crne Gore.

Plan dodjele sredstava zaposlenima na Univerzitetu treba da sadrži:

1. Procjenu potreba zaposlenih za dodjelu sredstava za poboljšanje uslova stanovanja, prema sprovedenoj Anketi.
2. Iznos sredstava koji će se koristiti za dodjelu;
3. Iznos opredijeljenih sredstava za poboljšanje uslova stanovanja akademskog osoblja sa akademskim zvanjem;
4. Iznos opredijeljenih sredstava za poboljšanje uslova stanovanja stručnog i neakademskog osoblja;
5. Izvore finansiranja
6. Druge bitne okolnosti.

**Izvori finansiranja**

Član 4

Sredstva za poboljšanje uslova stanovanja obezbjeđuju se iz sredstava Fonda za rješavanje stambenih potreba zaposlenih na Univerzitetu koja se vode na posebnom računu Univerziteta.

**Evidencija**

Član 5

U stručnoj službi Univerziteta vodi se evidencija o sredstvima za poboljšanje uslova stanovanja.

**Komisija za dodjelu novčanih sredstava za poboljšanje uslova stanovanja**

Član 6

O dodjeli novčanih sredstava za poboljšanje uslova stanovanja odlučuje Komisija za rješavanje stambenih potreba zaposlenih na Univerzitetu Crne Gore (u daljem tekstu: Komisija).

Komisiju čine pet članova, koju formira Upravni odbor Univerziteta Crne Gore, na predlog rektora.

O pitanjima iz svog djelokruga, Komisija odlučuje na sjednicama.

Komisija donosi akte u formi odluke, zaključaka i rješenja, većinom glasova ukupnog broja članova.

Članovima Komisije prestaje članstvo ostavkom, razrješenjem ili podnošenjem zahtjeva za dodjelu sredstava.

**Nadležnost Komisije**

Član 7

Komisija:

* predlaže Plan dodjele novčanih sredstava zaposlenima na Univerzitetu Crne Gore za poboljšanje uslova stanovanja;
* donosi odluke o raspisivanju oglasa za dodjelu novčanih sredstava za poboljšanje uslova stanovanja, po ovlašćenju Upravnog odbora Univerziteta;
* utvrđuje rang listu, konačnu rang listu i donosi prvostepene odluke o dodjeli novčanih sredstava;
* obavlja i druge poslove koji su joj dati u nadležnost ili po prirodi stvari spadaju u njenu nadležnost.

**Stručni i administrativni poslovi**

Član 8

Stručne i administrativne poslove za potrebe Komisije obavljaju službe Rektorata Univerziteta.

**II – NAČIN, KRITERIJUMI I USLOVI ZA DODJELU NOVČANIH SREDSTAVA ZA POBOLJŠANJE USLOVA STANOVANJA**

**Način dodjele novčanih sredstava**

Član 9

Novčana sredstava se dodjeljuju za poboljšanje uslova stanovanja.

Pod poboljšanjem uslova stanovanja podrazumijeva se izvođenje radova na zgradi, odnosno stanu, kao što su: popravka ili zamjena vitalnih djelova zgrade (krov, temelj, fasada, instalacije, izolacije, i slično), kao i ostali radovi koji se izvode u cilju poboljšanja kvaliteta življenja.

**Kriterijumi**

Član 10

Dodjela novčanih sredstava za poboljšanje uslova stanovanja vrši se primjenom sljedećih kriterijuma:

1. Značaj poslova,

2. Radni staž i

3. Prethodno rješavanje stambene potrebe.

Ukoliko primjenom kriterijuma iz stava 1 ovog pravilnika dva ili više zaposlenih imaju isti broj bodova, prioritet u dodjeli sredstava određuje se prema redosljedu utvrđenih kriterijuma.

**Značaj poslova**

Član 11

Značaj poslova vrednuje se brojem bodova koji se dobija tako što se koeficijent kojim je vrednovan posao pomnoži sa 10.

Za značaj poslova vrednuju se i koeficijenti – dodaci za rad po osnovu obavljanja funkcije i složenosti poslova i za obavljanje određenih poslova u organima Univerziteta i organizacionim jedinicama Univerziteta, saglasno Kolektivnom ugovoru za Univerzitet Crne Gore.

**Radni staž**

Član 12

Svaka navršena godina radnog staža, obračunata na dan zaključenja oglasa, vrednuje se sa jednim bodom.

**Prethodno rješavanje stambene potrebe**

Član 13

Zaposleni koji nije rješavao stambeno pitanje na Univerzitetu Crne Gore, dodjelom kredita ili stana, dobija dodatna četiri boda.

**Uslovi pod kojim se dodjeljuju novčana sredstva**

Član 14

Novčana sredstva se dodjeljuju za poboljšanje uslova stanovanja - za period do 10 godina, odnosno do ostvarivanja prava na penziju po sili zakona.

Korisnik novčanih sredstava je u obavezi da vrati Univerzitetu najmanje 30% dodijeljenih sredstava.

Iznos sredstava, mogućnost i uslove otplate i otpisa, utvrđuje Upravni odbor Univerziteta, na predlog Komisije.

Povoljniji uslovi za vraćanje sredstava su:

1. otplata dodijeljenih sredstava na rate, u trajanju najviše do 10 godina, odnosno do ostvarivanja prava na penziju po sili zakona;
2. umanjenje iznosa sredstava u visini od 5% za svaku godinu radnog staža, a najviše do 70% vrijednosti dodijeljenih sredstava.

Ukoliko korisnik novčanih sredstava povraćaj sredstava Univerzitetu vrši jednokratnim davanjem, istovremeno sa uplatom dodijeljenih sredstava, visina sredstava koja se vraćaju iz stava 2 ovog člana se umanjuje za dodatnih 5%.

Novčana sredstva se prenose na račun zaposlenog umanjena za iznos odgovarajućih fiskaliteta (porez i prirez).

Zaposlenom koji je izabran, odnosno imenovan na javnu /državnu funkciju, u skladu sa zakonom, čije vršenje zahtijeva privremeni prestanak rada na Univerzitetu, do isteka jednog mandata, miruju prava i obaveze iz ugovora o dodjeli novčanih sredstava

**III - POSTUPAK DODJELE NOVČANIH SREDSTAVA ZA POBOLJŠANJE USLOVA STANOVANJA**

**Pokretanje postupka**

Član 15

Postupak za dodjelu novčanih sredstava za poboljšanje uslova stanovanja, u smislu člana 9 ovog Pravilnika, Komisija pokreće oglašavanjem raspoloživih sredstava za ovu namjenu.

**Oglas za dodjelu novčanih sredstava**

Član 16

Oglas za dodjelu novčanih sredstava sadrži sljedeće podatke:

* ukupni iznos opredijeljenih novčanih sredstava;
* maksimalni iznos sredstava koji se zaposlenom mogu dodijeliti;
* povoljnije uslove za vraćanje novčanih sredstava;
* organ kojem se podnosi zahtjev;
* rok za podnošenje zahtjeva;
* dokaze koje je podnosilac zahtjeva dužan da priloži uz zahtjev;
* druge neophodne činjenice i okolnosti.

**Zahtjev za dodjelu novčanih sredstva za poboljšanje uslova stanovanja**

Član 17

Zaposleni je dužan da uz zahtjev za dodjelu novčanih sredstava priloži dokaze predviđene oglasom, koje po potrebi, provjerava Komisija.

Zahtjev koji nije podnešen u roku koji je određen u oglasu, odbiće se kao neblagovremen.

Izmijenjene okolnosti, nakon isteka posljednjeg dana roka za podnošenje zahtjeva, ne uzimaju se u obzir.

Zahtjev i dokazi koji sadrže netačne podatke odbaciće se.

**Rang liste i odluke**

Član 18

Po osnovu dostavljenih zahtjeva i provjere dokumentacije, Komisija utvrđuje rang listu, primjenom kriterijuma propisanih ovim pravilnikom.

Rang liste se posebno sačinjavaju za akademsko osoblje sa akademskim zvanjem, a posebno za stručno i neakademsko osoblje.

U rang listu upisuje se redni broj, ime i prezime podnosioca zahtjeva, broj bodova utvrđen po svakom kriterijumu iz ovog pravilnika, ukupno utvrđeni broj bodova i datum sačinjavanja rang liste.

Na rang listu iz stava 1 ovog člana, podnosilac zahtjeva može podnijeti prigovor Komisiji, u roku od osam dana od dana njenog objavljivanja.

Po utvrđenoj konačnoj rang listi Komisija donosi pojedinačne odluke.

Rang lista iz stava 1 ovog člana i Konačna rang lista iz stava 5 ovog člana objavljuju se na oglasnoj tabli Rektorata Univerziteta i oglasnim tablama organizacionih jedinica Univerziteta.

Odluka se dostavlja zaposlenom kojem se dodjeljuju novčana sredstva, a ostali učesnici oglasa obavještavaju se o tome u roku od osam dana od dana donošenja odluka.

Protiv odluke iz stava 6 ovog člana može se izjaviti žalba drugostepenoj komisiji, u roku od petnaest dana od dana dostavljanja odluke.

Drugostepena komisija broji pet članova i obrazuje je Upravni odbor, iz reda lica sa akademskim zvanjem na Univerzitetu, od kojih su, po pravilu, dva člana iz Upravnog odbora Univerziteta.

Članovi drugostepene komisije ne mogu biti lica koja su učestvovala u radu prvostepene komisije, niti lica koja su učesnici u postupku dodjele sredstava po raspisanom oglasu.

Odluka drugostepene komisije donosi se u roku od 15 dana.

Prvostepena, odnosno drugostepena komisija, može u svako vrijeme staviti van snage svoju odluku, ukoliko utvrdi da su zaposlenom dodijeljena novčana sredstva na osnovu podnijete dokumentacije sa netačnim podacima i/ili dokumentacije u kojoj je zaposleni prikrio činjenice relevantne za utvrđivanje reda prvenstva.

**Zaključenje ugovora**

Član 19

Na osnovu konačne odluke o dodjeli novčanih sredstava zaključuje se ugovor o dodjeli novčanih sredstava za poboljšanje uslova stanovanja.

Ugovor sa zaposlenim zaključuje rektor.

Ugovor iz stava 1 ovog člana sadrži prava i obaveze ugovornih strana, u skladu sa zakonom.

Ugovor o dodjeli novčanih sredstava obavezno sadrži odredbu da je zaposleni kome su sredstva dodijeljena dužan da ostane na radu kod Univerziteta 10 godina od dana zaključenja tog ugovora odnosno do ostvarivanja prava na penziju po sili zakona.

U slučaju da zaposlenom prestane radni odnos na Univerzitetu, prije isteka vremena iz stava 4 ovog člana, zaposleni je dužan da vrati novčana sredstva u punom iznosu, bez prava na umanjenje po osnovu radnog staža iz člana 14 ovog pravilnika.

**Obezbjeđenje potraživanja**

Član 20

U slučaju dodjele sredstava za poboljšanje uslova stanovanja, korisniku tih sredstava prethodno se upisuje hipoteka ili fiducijarna svojina na nepokretnostima, u visini dodijeljenog iznosa sredstava .

Ako korisnik sredstava nema nepokretnosti, ili neko treći ne garantuje za njega, ugovorom će se predvidjeti obaveza upisa zabilježbe prvenstvenog reda povjeriočevog potraživanja, tako da sticanjem prava svojine na izgrađenom ili kupljenom stanu, odnosno porodičnoj stambenoj zgradi, povjerilac može zahtijevati uknjižbu hipoteke sa prvenstvenim redom.

Radi obezbjeđenja povjeriočevog potraživanja, korisnik sredstava može dati i druga sredstva obezbjeđenja plaćanja, saglasno ugovoru i zakonu.

Ukoliko korisnik novčanih sredstava povraćaj sredstava Univerzitetu vrši jednokratnim davanjem, istovremeno sa uplatom dodijeljenih sredstava, ne vrši se obezbjeđivanje potraživanja.